b'\n_START_ARTICLE_\nPetrarkizem\n_START_PARAGRAPH_\nPetrarkizem je poezija, ki je nastala pod vplivom pesni\xc5\xa1tva Francesca Petrarce. Zanjo je zna\xc4\x8dilno opevanje \xc5\xbeenske \xc4\x8diste in vzvi\xc5\xa1ene lepote ter njene miline. Temeljni odnos, ki ga pesnik vzpostavi do izbranke, je \xc4\x8da\xc5\xa1\xc4\x8denje in obo\xc5\xbeevanje, ki pa zaradi neusli\xc5\xa1anega ljubezenskega razmerja niha med bla\xc5\xbeenostjo in upom na eni, ter strahom, brezupom, trpljenjem na drugi strani. Sem sodi \xc5\xa1e raba italijanske sonetne oblike, zgrajene po modelu Petrarcovih sonetov._NEWLINE_Evropska tradicija petrarkizma je mo\xc4\x8dno o\xc5\xbeivela predvsem v baroku, prenesla pa se je tudi \xc5\xa1e v romantiko. Na Slovenskem je opazen predvsem v pesni\xc5\xa1tvu Franceta Pre\xc5\xa1erna. Petrarkizem mu je namre\xc4\x8d ustrezal tako tematsko kot oblikovno, saj je dajal nove mo\xc5\xbenosti njegovi osrednji temi neuresni\xc4\x8denega ljubezenskega pri\xc4\x8dakovanja (opazna je predvsem v Ljubeznjenih sonetih, Prvi ljubezni, Strunah, Gazelah \xe2\x80\xa6 ), obenem pa tudi njegovim artisti\xc4\x8dnim ambicijam, ki so te\xc5\xbeile predvsem h kultiviranju slovenskega pesni\xc5\xa1kega jezika (npr. Sonetni venec).'